Vinniger wins met bome in potte | Landbou
Hierdie Bigbucks Royal Gala-bome is reeds twee jaar lank in die kwekery en is daarom taamlik groot. Volgens mnr. Wim van Rijswijk sal die bome in die tweede jaar beter in die boord vaar omdat die bome daar meer ruimte, lig en lug het. Die ideaal is dus om die bome binne 12 maande uit die kwekery na die produsent te stuur.
Om bome in potte te kweek, was tot nou toe duur en onprakties. Of dit 'n plastieksak of 'n rigiede pot is, dit bly in die pad en is 'n beslommernis vir enige produsent. Ellepot-tegnologie, waarvolgens die boom saam met 'n pot geplant word sonder dat dit die deurlating van wortels, water, lug of bemesting belemmer, en boonop ontwikkeling versnel, bring egter 'n oplossing.
Ná slegs twee seisoene is jong Bigbucks Royal Gala-bome wat op die plaas Glen Fruin by Elgin aangeplant is nadat dit in potte by die Witzenberg-kwekery gekweek is, minstens ses maande verder ontwikkel as wat hul kaalwortel-eweknieë sou wees.
Die tegnologie kom uit Denemarke en bestaan uit 'n dun, bio-afbreekbare papiermembraan wat gevul word met 'n plantmedium waarin die onderstam gewortel en die jong boom gekweek word. Die kwekery-bome in 'n Ellepot word dus nooit uitgeploeg soos tradisionele kaalwortelbome nie. Die sterk én die fyn wortels bly heel en onaangeraak, van die kwekery tot in die boord.